একজন উত্তরপ্রদেশের প্রাক্তন মুখ্যমন্ত্রী। অন্যজন পশ্চিমবঙ্গের বর্তমান মুখ্যমন্ত্রী। সমাজবাদী পার্টির নেতা মুলায়ম-পুত্র অখিলেশ কালীঘাটে গিয়ে মমতার সঙ্গে দেখা করলেন।
সেখান থেকে বেরিয়েই বিস্ফোরক অভিযোগ তুললেন বিজেপির বিরুদ্ধে। অখিলেশের অভিযোগ উত্তরপ্রদেশের পুর নির্বাচনে কারচুপি করেছে বিজেপি। সেই সূত্রেই সাবধান করে দিলেন বঙ্গবাসীদের।
সমাজবাদী পার্টির নেতা অখিলেশ বলেন, ‘‘যেখানে ব্যালটে ভোট হয়েছে, সেখানে হেরে গেছে বিজেপি। যেখানে ইভিএম-এ ভোট হয়েছে সেখানে জিতেছে বিজেপি। এ কেমন ডিজিটাল ইন্ডিয়া! তাই বাংলার মানুষ সাবধান। বিজেপি যা খুশি তাই করতে পারে। মিথ্যে কথা বলতে পারে। বিজেপির পথ দেশের পথ হতে পারে না।’’
উল্লেখ্য উত্তরপ্রদেশের পুর নির্বাচনে শুক্রবারই বিপুল জয় পেয়েছে গেরুয়া বাহিনী। ১৬টির মধ্যে ১৪টি আসনে জয়ী হয়েছে তারা। গুজরাত নির্বাচনের আগে এই জয় বাড়তি অক্সিজেন দিয়েছে অমিত শাহ-নরেন্দ্র মোদীদের। 
উৎসাহিত অমিত শাহ বলেও ফেলেছেন, আগামী ১৮ ডিসেম্বর গুজরাতে যা ঘটতে চলেছে, তার তুলনায় উত্তরপ্রদেশ কিছুই নয়। রাহুলের অমেঠি আসনের পুর এলাকাতেও জয়ী হয়েছে বিজেপি।
অখিলেশ দাবি করেছেন, ব্যালটে ভোট হওয়া আসনগুলির মধ্যে ১৫ শতাংশ ও ইভিএম-এ ভোট হওয়া আসনগুলির মধ্যে ৪৬ শতাংশ আসনে জয়ী হয়েছে বিজেপি।
বিজেপির বিরুদ্ধে লড়াইয়ে মমতার পাশেই তিনি রয়েছেন বলে আশ্বস্তও করেছেন। ‘‘দেশকে বাঁচাতে গুরুত্বপূর্ণ চেষ্টা করে চলেছেন মমতাজি,’’ বলেন অখিলেশ। নোটবাতিলের পরে উত্তরপ্রদেশে গিয়ে সভা করে এসেছেন মমতাও।
২০১৯-এর আগে মোদী-বিরোধী জোট করার ব্যাপারে উদ্যোগী হয়েছে আঞ্চলিক দলগুলি। সেখানে মমতা ও অখিলেশ গুরুত্বপূর্ণ শরিক হতে পারেন।